Predsjednik Hrvatske vatrogasne zajednice Teodor Fricki s newyorškim vatrogascima (19/11/02) - 2002-11-18
"Američki vatrogasci bolje ekipirani, a Hrvatska ima bolji sustav dobrovoljnih vatrogasnih društava"
Newyorške vatrogosce – heroje spasilačkih akcija iz rujna prošle godine - jučer je posjetio Teodor Fricki, predsjednik Hrvatske vatrogasne zajednice. Taj su susret organizirali američko veleposlanstvo u Hrvatskoj te područni ured američke Agencije za međunarodni razvoj u Zagrebu. Newyorška vatrogasna postaja koju je posjetio Teodor Fricki je 11. rujna prošle godine izgubila šest svojih članova. Upitan da opiše vlastite osjećaje vezane uz žrtvu američkih kolega, on kaže: "Naravno da smo suosjećali s našim prijateljima vatrogascima iz New Yorka. Ne treba zaboraviti da, kada se to događa, silna masa ljudi bježi van, a vatrogasci idu unutra. Prema tome, ovi bježe od smrti, a vatrogasci idu u smrt, jer moraju pomoći onima kojima pomoć treba. Tako se dogodilo da poginu 324 vatrogasca. To je gotovo desetina od ukupno poginulih u toj tragediji, što je zaista veliki broj. Među poginulim vatrogascima bio je i jedan naš zemljak, Antonio Jović iz okolice Zadra." Hrvatska vatrogasna društva su u rujnu prošle godine organizirala desetke komemorativnih skupova i misa za poginule američke kolege, kao i ostale žrtve terorizma u New Yorku i Washingtonu. Teodor Fricki kaže da se vatrogasci i u Americi i u Hrvatskoj sve češće – osim požara - u koštac hvataju s raznim drugim izazovima, primjerice potresima, poplavama ili prometnim nezgodama. “Kao što su prošle godine američki vatrogasci bili prva linija obrane od terorizma, hrvatski su vatrogasci, zajedno s vojskom i policijom, bili u prvim linijama obrane za vrijeme Domovinskog rata” – kaže gospodin Fricki. "Kada je za vrijeme rata u gradovima bilo i po 12 požara, tu su bili naši hrabri vatrogasci. Imali smo pedesetak poginulih vatrogasaca, od toga su 23 poginula u spašavanju ljudi i imovine. Braneći domovinu palo ih je sve skupa 150, a imali smo i oko 300 ranjenih. To sam danas i rekao kolegama u New Yorku, da su i naši vatrogasci tijekom Domovinskog rata imali velike, velike žrtve," rekao nam je nam naš sugovornik. Upitan za razlike u funkcioniranju vatrogasnog sustava u saveznoj državi New York i hrvatskoj, direktor Hrvatske vatrogasne zajednice je rekao da je New York veći, te da zbog toga ima i pet pet puta više profesionalnih vatrogasaca – oko 10 tisuća, dok Hrvatska ima nešto više od dvije tisuće profesionalaca. Američki su vatrogasci i tehnički bolje ekipirani. Međutim, rekao je naš sugovornik, Hrvatska za razliku od New Yorka ima razvijen sustav dragovoljnih vatrogasnih društava, u kojima djeluje oko 60 tisuća dragovoljaca.